
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Andrejs Vanags kā patērētāju interešu pārstāvis un Ilze Pelša kā komersantu interešu pārstāve, izskatīja rakstveida procesā strīdu starp patērētāju un sabiedrību ar ierobežotu atbildību “MAZĀ CILTS” (turpmāk – sabiedrība) saistībā ar nepiegādātu preci.
No lietā esošajiem materiāliem izriet, ka patērētāja 2025.gada 23.septembrī sabiedrības mājaslapā iegādājās bērnu rotaļlietu, veicot samaksu 38,70 EUR vērtībā, taču prece netika piegādāta piegādāta, un sabiedrība nereaģē ne uz telefona zvaniem, ne e‑pastiem.
Sabiedrība nav sniegusi skaidrojumu par lietas apstākļiem.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 30. panta otro daļu, ja pārdevējs nav izpildījis pienākumu piegādāt preci noteiktajā termiņā, par kuru ir bijusi vienošanās ar patērētāju, patērētājs pieprasa, lai pārdevējs piegādā preci apstākļiem atbilstošā papildu termiņā. Ja pārdevējs preci papildu termiņā nepiegādā, patērētājs ir tiesīgs vienpusēji atkāpties no līguma. Savukārt saskaņā ar PTAL 30. panta septīto daļu, ja patērētājs vienpusēji atkāpjas no līguma saskaņā ar šajā pantā noteikto, pārdevējs bez nepamatotas kavēšanās, bet ne vēlāk kā 14 dienu laikā atmaksā patērētājam visas saskaņā ar līgumu samaksātās naudas summas.
Komisija secina, ka sabiedrība nav piegādājusi preci ne sākotnēji nolīgtajā termiņā, ne arī saprātīgā papildu termiņā. Patērētāja ir tiesīga atkāpies no līguma, un sabiedrībai ir pienākums atmaksāt par preci samaksāto naudas summu. Līdz ar to patērētājas prasība ir pamatota.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 30.panta otro un septīto daļu,
nolemj:
apmierināt patērētājas prasību.
Uzdot sabiedrībai ar ierobežotu atbildību “MAZĀ CILTS” atmaksāt patērētājai samaksāto naudas summu 38,70 EUR.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Komisijas lēmums ir labprātīgi izpildāms 30 dienu laikā no tā spēkā stāšanās dienas.

Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	Sandra Vētra

